text: 'ফয়েজ আহম্মদ,' সদস্য বাংলাদেশ সরকারি কর্ম কমিশন। এর পূর্বে তিনি জনপ্রশাসন মন্ত্রণালয়ের সিনিয়র সচিব হিসেবে বাংলাদেশ সিভিল সার্ভিসে তার বর্ণাঢ্য কর্মজীবন শেষ করেন। তিনি পরিবেশ ও বন মন্ত্রণালয়ে যুগ্মসচিব এবং স্বাস্থ্য ও পরিবার কল্যাণ মন্ত্রণালয়ে অতিরিক্ত সচিব হিসেবে দায়িত্ব পালন করেন। জনপ্রশাসন মন্ত্রণালয়ে সচিব হিসেবে যোগদানের পূর্বে তিনি স্বাস্থ্যশিক্ষা ও পরিবার কল্যাণ বিভাগ, স্বাস্থ্য ও পরিবার কল্যাণ মন্ত্রণালয়ের সচিব হিসেবে কর্মরত ছিলেন।
  
  প্রাথমিক ও শিক্ষা জীবন 
  জনাব ফয়েজ আহম্মদ পটুয়াখালী জেলার পটুয়াখালী সদর উপজেলার ভুরিয়া ইউনিয়নের ভায়লা গ্রামে সম্ভ্রান্ত এক মুসলিম পরিবারে ১৯৬১ সালের ১ জানুয়ারি জন্মগ্রহণ করেন। তার পিতা মরহুম ফজলুল করিম মোল্লা একজন সমাজসেবী ও শিক্ষানুরাগী ছিলেন। শিক্ষা প্রসারে তিনি তার নিজ সম্পত্তি দান করেন এবং ফজলুল করিম মোল্লা মাধ্যমিক বিদ্যালয় প্রতিষ্ঠা করেন। জনাব ফয়েজ আহম্মদ পটুয়াখালীতে প্রাথমিক পড়াশোনা শেষ করে শেরে বাংলা কৃষি কলেজ(শেরে বাংলা কৃষি বিশ্ববিদ্যালয়) থেকে কৃষি বিষয়ে স্নাতক (সম্মান) ও সরকার ও রাজনীতি বিষয়ে স্নাতকোত্তর ডিগ্রি লাভ করেন।
  
  কর্মজীবন 
  জনাব ফয়েজ আহম্মদ ০৭ জানুয়ারি, ২০২০ তারিখে বাংলাদেশ সরকারী কর্ম কমিশনের সদস্য হিসেবে যোগদান করেন। এর পূর্বে তিনি জনপ্রশাসন মন্ত্রণালয়ের সিনিয়র সচিব হিসেবে কর্মরত ছিলেন।
  
  তিনি ১৯৮৭ সালে বিসিএস (কৃষি) ক্যাডারে এবং ১৯৮৮ সালে বিসিএস (প্রশাসন) ক্যাডারে কর্মজীবন শুরু করেন। তিনি ১৯৯৮-২০০১ সাল পর্যন্ত মাননীয় প্রতিমন্ত্রী, বস্ত্রমন্ত্রণালয় এর সহকারী একান্ত সচিব এবং একান্ত সচিব এর দায়িত্ব পালন করেন। তিনি ২০০২-২০০৬ সাল পর্যন্ত কিশোরগঞ্জ জেলার হোসেনপুর উপজেলার উপজেলা নির্বাহী অফিসার হিসেবে দায়িত্ব পালন করেন এবং ২০০৯-২০১২ সাল পর্যন্ত রাজবাড়ী ও চট্টগ্রাম জেলার জেলা প্রশাসক এর দায়িত্ব পালন করেন। তিনি পরিবেশ ও বন মন্ত্রণালয়ে যুগ্মসচিব এবং স্বাস্থ্য ও পরিবার কল্যাণ মন্ত্রণালয়ে অতিরিক্ত সচিব হিসেবে দায়িত্ব পালন করেন। জনপ্রশাসন মন্ত্রণালয়ে সচিব হিসেবে যোগদানের পূর্বে তিনি স্বাস্থ্যশিক্ষা ও পরিবার কল্যাণ বিভাগ, স্বাস্থ্য ও পরিবার কল্যাণ মন্ত্রণালয়ের সচিব হিসেবে কর্মরত ছিলেন। তিনি বিসিএস (কৃষি) ক্যাডারে এবং বিসিএস (প্রশাসন) ক্যাডারে গত প্রায় ৩৩ বছর গণপ্রজাতন্ত্রী বাংলাদেশ সরকারের সচিবালয় এবং মাঠ প্রশাসনের বিভিন্ন গুরুত্বপূর্ণ পদে সুনাম ও ‍নিষ্ঠার সাথে দায়িত্ব পালন করেন।
  
  পারিবারিক জীবন 
  তার স্ত্রী ডা. তাহমিনা সুলতানা (এমবিবিএস; এমপিএইচ) স্বাস্থ্য অধিদপ্তরের উপপরিচালক হিসেবে কর্মরত আছেন। তিনি এক পুত্র এবং এক কন্যা সন্তানের জনক।
  
  পেশাগত ভ্রমণ 
  সরকারি দায়িত্ব পালনের অংশ হিসেবে জার্মানি, যুক্তরাজ্য, যুক্তরাষ্ট্র, ফ্রান্স, অস্ট্রিয়া, তুরস্ক, সুইজারল্যান্ড, দক্ষিণ আফ্রিকা, কেনিয়া, তানজানিয়া, জাপান, মালয়েশিয়া, ইন্দোনেশিয়া, ইরান, শ্রীলঙ্কা, সিঙ্গাপুর, ফিলিপাইন, কম্বোডিয়া, নেপাল, থাইল্যান্ড ও ভারতসহ বিভিন্ন দেশে ভ্রমণ করেছেন।
  
  তথ্যসূত্র
  
  বহিঃসংযোগ 
  
   ফয়েজ আহম্মদ 
   
  
  বিষয়শ্রেণী:বাংলাদেশ সরকারী কর্ম কমিশনের চেয়ারম্যান
  বিষয়শ্রেণী:বাংলাদেশী শিক্ষাবিদ
  বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:শেরে বাংলা কৃষি বিশ্ববিদ্যালয়ের শিক্ষার্থী
title: ফয়েজ আহম্মদ